CELEX: 32019D0082
Language: sk
Date: 2019-01-17 00:00:00
Title: Vykonávacie rozhodnutie Komisie (EÚ) 2019/82 zo 17. januára 2019, ktorým sa mení príloha k vykonávaciemu rozhodnutiu (EÚ) 2016/2009, ktorým sa schvaľujú programy vakcinácie proti nodulárnej dermatitíde predložené členskými štátmi [oznámené pod číslom C(2019) 105] (Text s významom pre EHP)

21.1.2019   
               
               
                  SK
               
               
                  Úradný vestník Európskej únie
               
               
                  L 18/48
               
            
         VYKONÁVACIE ROZHODNUTIE KOMISIE (EÚ) 2019/82
         zo 17. januára 2019,
         ktorým sa mení príloha k vykonávaciemu rozhodnutiu (EÚ) 2016/2009, ktorým sa schvaľujú programy vakcinácie proti nodulárnej dermatitíde predložené členskými štátmi
         
            
               [oznámené pod číslom C(2019) 105]
            
         
         (Iba bulharské, grécke a chorvátske znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
         so zreteľom na smernicu Rady 90/425/EHS z 26. júna 1990 týkajúcu sa veterinárnych kontrol uplatňovaných v obchode vnútri Únie s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
         so zreteľom na smernicu Rady 92/119/EHS zo 17. decembra 1992, ktorou sa zavádzajú všeobecné opatrenia Spoločenstva na kontrolu určitých chorôb zvierat a osobitné opatrenia týkajúce sa vezikulárnej choroby ošípaných (3), a najmä na jej článok 19 ods. 1 písm. a), článok 19 ods. 3 písm. a) a článok 19 ods. 6,
         keďže:
         
                     (1)
                  
                  
                     V smernici 92/119/EHS sa stanovujú všeobecné kontrolné opatrenia, ktoré sa majú uplatňovať v prípade výskytu ohniska určitých chorôb zvierat vrátane nodulárnej dermatitídy (ND). Tieto kontrolné opatrenia pozostávajú zo zriadenia ochranných zón (ďalej len „ochranných pásiem“) a zón dohľadu (ďalej len „pásiem dohľadu“) okolo postihnutého podniku a stanovuje sa v nich aj núdzová vakcinácia v prípade výskytu ohniska ND ako doplnok k ostatným kontrolným opatreniam.
                  
               
                     (2)
                  
                  
                     V auguste 2015 bola nodulárna dermatitída prvýkrát potvrdená v Grécku. V roku 2016 sa vyskytli prípady ND v Bulharsku a ďalšie prípady v Grécku, ako aj v niekoľkých susedných tretích krajinách. V roku 2017 sa ND v menšej miere vyskytovala v juhovýchodnej Európe, pričom choroba sa opakovane plošne zaznamenala v Albánsku a niekoľko ďalších sporadických ohnísk sa vyskytlo v Grécku a v bývalej Juhoslovanskej republike Macedónsko.
                  
               
                     (3)
                  
                  
                     V reakcii na ohniská ND dotknuté členské štáty, konkrétne Grécko a Bulharsko, ako aj postihnuté susedné tretie krajiny zaviedli na svojich územiach programy hromadnej vakcinácie živého hovädzieho dobytka, ako aj divých prežúvavcov chovaných v zajatí. V rokoch 2016 a 2017 zaviedlo program hromadnej vakcinácie proti ND aj Chorvátsko, kde sa nodulárna dermatitída doposiaľ neobjavila, ako preventívne opatrenie vzhľadom na epidemiologickú situáciu v susedných členských štátoch a tretích krajinách. Komisia schválila programy vakcinácie proti ND v Grécku, Bulharsku a Chorvátsku vykonávacím rozhodnutím Komisie (EÚ) 2016/2009 (4) a tieto tri členské štáty sú riadne uvedené v prílohe k danému aktu ako krajiny so schválenými programami vakcinácie proti nodulárnej dermatitíde.
                  
               
                     (4)
                  
                  
                     V roku 2018 došlo k ďalšiemu zlepšeniu epidemiologickej situácie v súvislosti s ND a v žiadnom členskom štáte ani v žiadnej susednej tretej krajine juhovýchodnej Európy (vynímajúc Turecko) nebol zaznamenaný žiadny prípad nodulárnej dermatitídy. V danom roku zároveň pokračovali programy hromadnej vakcinácie proti ND vo všetkých uvedených členských štátoch a v susedných tretích krajinách juhovýchodnej Európy, ktoré boli chorobou postihnuté.
                  
               
                     (5)
                  
                  
                     Od začiatku roka 2018 Chorvátsko vzhľadom na priaznivú epidemiologickú situáciu v danom členskom štáte a v susedných krajinách ukončilo vakcináciu proti ND. Namiesto toho začalo Chorvátsko vykonávať program dohľadu nad ND, ktorý schválila Komisia. Program dohľadu zahŕňa klinický, virologický a sérologický dohľad s dôrazom na rizikové oblasti v blízkosti členských štátov a susedných tretích krajín, kde sa v posledných rokoch zaznamenali ohniská výskytu ND. Podľa správy, ktorú Chorvátsko predložilo Komisii 13. októbra 2018, výsledky klinického, virologického a sérologického dohľadu nedokazujú akúkoľvek prítomnosť ND na jeho území.
                  
               
                     (6)
                  
                  
                     Chorvátsko by teda už nemalo figurovať na zozname členských štátov so schváleným programom vakcinácie proti ND, keďže v tomto členskom štáte sa už takáto vakcinácia nevykonáva.
                  
               
                     (7)
                  
                  
                     Príloha k vykonávaciemu rozhodnutiu (EÚ) 2016/2009 by sa preto mala zodpovedajúcim spôsobom zmeniť.
                  
               
                     (8)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Príloha k vykonávaciemu rozhodnutiu (EÚ) 2016/2009 sa nahrádza textom uvedeným v prílohe k tomuto rozhodnutiu.
         
         
            Článok 2
            Toto rozhodnutie je určené Bulharskej republike, Helénskej republike a Chorvátskej republike.
         
         
            V Bruseli 17. januára 2019
            
               
                  Za Komisiu
               
               Vytenis ANDRIUKAITIS
               
                  člen Komisie
               
            
         
         
            (1)  Ú. v. ES L 395, 30.12.1989, s. 13.
         
            (2)  Ú. v. ES L 224, 18.8.1990, s. 29.
         
            (3)  Ú. v. ES L 62, 15.3.1993, s. 69.
         
            (4)  Vykonávacie rozhodnutie Komisie (EÚ) 2016/2009 z 15. novembra 2016, ktorým sa schvaľujú programy vakcinácie proti nodulárnej dermatitíde predložené členskými štátmi (Ú. v. EÚ L 310, 17.11.2016, s. 66).
      
      
         
            PRÍLOHA
            
               
                  
                     „PRÍLOHA
                     
                                 —
                              
                              
                                 Program vakcinácie predložený Gréckom.
                              
                           
                                 —
                              
                              
                                 Program vakcinácie predložený Bulharskom.
                              
                           
               “